Takker for seg etter 442 «Nytt på nytt»-episoder
Det er NRK som melder dette på sine nettsider, torsdag kveld. Sesongens siste episode, fredag 1. mai, blir Nærums siste. – Det er fin gjeng og en flott redaksjon. Jeg har gjort dette så lenge at det blir trist å slutte, enten jeg vil det eller ikke. Men det skal jeg takle. Jeg har kommet frem til at det er flere fordeler enn ulemper ved å slutte, sier komikeren til statskanalen.Ifølge artikkelen ønsker Knut Nærum nå å bruke tid på egne prosjekter. – Jeg har tenkt til å skrive bøker, tegneserier og teater. Det er jeg allerede godt i gang med. Komiker Johan Golden tar nå over stolen til venstre for programleder Jon Almaas. Nærum mener, overfor NRK, at Golden er «et funn». – Ikke bare er han morsom, men han kan snakke også. Han kan både tenke, snakke og være morsom på en gang, uttaler Knut Nærum om arvtakeren.Golden selv sier til NRK at det ikke går an å takke nei til en jobb som fast «Nytt på nytt»-fjes. – Det er på mange måter en umulig oppgave å følge etter Knut, så det har jeg ingen planer om å prøve på. Jeg skal gjøre mine egne ting, så får vi håpe at det fungerer. Nyhetssatireprogrammet, som er blant de mest sette programmene i norsk TV-historie, opplevde i slutten av februar utskifting også på lederplassen til høyre for ankermann Almaas. Da ble Pernille Sørensen fast panel-inventar. Hun tok over etter Ingrid Gjessing Lindhave, som hadde sittet på flanken i kun ett og et halvt år – etter å ha tatt Linn Skåbers plass.
Etter 16 år og 442 episoder har Knut Nærum bestemt seg for å forlate NRKs gullrekke. Komiker Johan Golden tar over.